ระดม2.5พันล้านผุดย่านธุรกิจ
ธพส.หาเงินพัฒนาที่พหลโยธินเคาะขายพันธบัตรเดือนเม.ย.นี้
20 ส.ค. 2554

ธพส.หาเงินพัฒนาที่พหลโยธินเคาะขายพันธบัตรเดือนเม.ย.นี้
ธนารักษ์ จับมือ ธพส. ทำซีเคียวริไทฯ ระดมทุน 2,500 ล้านบาท สร้างออฟฟิศใหม่ให้หน่วยงานราชการเช่า 
นายมั่น พัธโนทัย รมช.คลัง พร้อมด้วยนายวินัย วิทวัสการเวช อธิบดีกรมธนารักษ์ ร่วมลงนามบันทึกความร่วมมือกับ บริษัท ธนารักษ์พัฒนาสินทรัพย์ (ธพส.) ในโครงการพัฒนาที่ราชพัสดุแปลงที่ตั้งอยู่ริมถนนพหลโยธิน บริเวณปากซอยถนนพหลโยธิน 3 เนื้อที่ประมาณ 5 ไร่ มูลค่ากว่า 498 ล้านบาท เพื่อก่อสร้างเป็นอาคารสำนักงานรวมหน่วยราชการ เบื้องต้นตั้งเป้าใช้งบลงทุนประมาณ 2,500 ล้านบาท และคาดว่าจะแล้วเสร็จในปี 2558
นายมั่น กล่าวว่า โครงการก่อสร้างดังกล่าวจะปล่อยให้เป็นหน้าที่ของ ธพส. เป็นผู้ดำเนินการเองทั้งหมด โดยในส่วนของงบลงทุน 2,500 ล้านบาท ขณะนี้อยู่ระหว่างการศึกษาแนวทางว่าจะเป็นการระดมทุน โดยการออกพันธบัตรหรือการแปลงสินทรัพย์เป็นหลักทรัพย์ หรือซีเคียวริไทเซชันผ่านการกู้เงินจากสถาบันการเงินในประเทศ คาดว่าจะได้ข้อสรุปเรื่องแหล่งเงินทุนช่วงต้นเดือน เม.ย.นี้ 
ด้านนายวินัย วิทวัสการเวช อธิบดีกรมธนารักษ์ กล่าวว่า ขณะนี้ศูนย์บริการวิชาการแห่งจุฬาลงกรณ์มหาวิทยาลัย อยู่ระหว่างการศึกษาและวิเคราะห์ความเป็นไปได้ของโครงการแล้ว โดยเป็นการพัฒนาใช้ประโยชน์ที่ดินเต็มศักยภาพตามที่กฎหมายกำหนด ซึ่งเมื่อสร้างเสร็จจะมีพื้นที่ 7.5 หมื่นตารางเมตร และจะแบ่งให้หน่วยราชการ อาทิ สำนักงานเศรษฐกิจการคลัง (สศค.) สำนักงานบริหารหนี้สาธารณะ (สบน.) และสำนักงานคณะกรรมการนโยบายรัฐวิสาหกิจ (สคร.) เช่าประมาณ 70% และอีก 30% จะแบ่งให้เอกชนเช่า
“เบื้องต้นประเมินว่าเมื่อโครงการก่อสร้างแล้วเสร็จ จะช่วยประหยัดงบในการเช่าอาคารสำนักงานให้รัฐบาลได้ราว 210 ล้านบาท” นายวินัย กล่าว 
ก่อนหน้านี้ ธพส.มีการทำซีเคียวริไทเซชันสำเร็จในโครงการก่อสร้างศูนย์ราชการกรุงเทพมหานครแห่งใหม่ บนถนนแจ้งวัฒนะ มูลค่ากว่า 5,000 ล้านบาท ด้วยการออกหุ้นกู้ระดมทุนให้ดอกเบี้ยสูง โดยการนำสัญญาเช่าของหน่วยราชการที่จะมาเช่ารวม 30 แห่งเป็นหลักประกันเรื่องของรายได้ โดยหุ้นกู้ที่ออกไปสามารถจำหน่ายได้หมดในเวลาอันรวดเร็ว 
โดยขณะนี้ ธพส.เตรียมเพิ่มเส้นทางคมนาคมเข้าสู่ศูนย์ราชการด้วยการขยายถนน นอกจากนั้นรัฐบาลยังอยู่ระหว่างการศึกษาเส้นทางรถไฟฟ้าเข้าสู่ศูนย์ราชการ เพื่อเพิ่มการอำนวยความสะดวกให้แก่ผู้ที่มาติดต่อราชการด้วย
สำหรับโครงการพัฒนาพื้นที่ใต้ทางด่วนเป็นตลาดนัดนั้น ยังไม่มีความคืบหน้ามากนัก เนื่องจากมีอุปสรรคหลายอย่าง เช่น การจราจร และเงินลงทุนในการปรับแต่งพื้นที่ที่ต้องใช้ค่อนข้างสูง